Ħafna min-nies jgħidu kemm it-tfal qed jitilgħu jiddependu fuq dawn is-siti soċjali u li ż-żgħażagħ qegħdin jagħtuhom importanza eċċessiva. Però huma tassew importanti daqskemm jgħidu ż-żgħażagħ? Illum il-ġurnata, is-siti soċjali huma l-qofol tat-teknoloġija moderna. Huma l-iżjed affarijiet imfittxija min-nies li kontinwament jagħmlu użu minn mowbajls u kompjuters. Ħafna mill-avviżi u aħbarijiet sirna naqrawhom ftit wara li jseħħu u mhux nistennew il-bulettin tal-aħbarijiet. Nistgħu faċilment niksbu informazzjoni li ġew ippubblikati minn professjonisti u esperti. L-istudenti jistgħu jiksbu noti u karti li jsibu tajbin biex jistudjaw u jagħmlu użu minnhom. Tista' wkoll bil-kumdità kollha tikkomunika ma' min trid u tagħmel ħbieb ġodda. Diversi koppji li llum huma miżżewġin iltaqgħu permezz ta' dawn is-siti soċjali. Kull min għandu xi ħanut jew stabbiliment jista' jirriklama anke bla ħlas u b'hekk ikun jista' jkabbar in-negozju tiegħu. L-akbar vantaġġ ta' dawn is-siti huwa li tista' tkellem, tara jew tibgħat lil sieħbek meta trid u b'xejn. Permezz tagħhom, qatt m'inti maqtugħ mill-bqija tad-dinja u se żżomm ruħek aġġornat fuq kollox. Min-naħa l-oħra, dawn is-siti soċjali jistgħu jkunu ta' theddida għall-umanità għax ifarrku dak li bnew il-ġenituri biex rabbew lil uliedhom wara ħafna sagrifiċċji. Minħabba dawn is-siti, spiċċaw biex daħlu liġijiet ġodda u bosta nies spiċċaw il-ħabs. Ħafna huma vulnerabbli fuq dawn is-siti soċjali u jispiċċaw vittmi jew użati minn xi ħadd li jkollu skopijiet ħżiena. Smajna b'ħafna ritratti u filmati li ġew imxerrda wara li jkunu ntbagħtu lil xi ħadd u dan jibgħathom lil xi ħaddieħor u f'temp ta' sagħtejn tkun rathom Malta kollha. Il-vittma tispiċċa tgħaddi minn ħafna problemi u ma tibqax l-istess f'għajnejn in-nies. Ħafna persuni jħobbu juru kull ħaġa li jkunu għamlu. Jekk qiegħed imsiefer, jekk sajjart xi kejk, jekk xtrajt karozza, kulħadd se jkun jaf u b'hekk, ġieli ġraw xi aċċidenti jew xi dar spiċċat misruqa minħabba li tkun vojta. Diversi ġlied u argumenti jibdew minħabba xi kumment żejjed u ħafna ħbiberiji sfaw fix-xejn minħabba dawn is-siti soċjali. Fl-opinjoni tiegħi, dawn is-siti soċjali jistgħu jagħmlu ġid daqskemm jistgħu jagħmlu ħsara. Min irid jivvendika ruħu minn xi ħadd, mhux se joqgħod jinqeda b'dawn is-siti soċjali. Min għandu ħsibijiet tajba kapaċi jagħmel l-aqwa użu u jdawwar dawn is-siti ġo minjieri li jistgħu jgħinuhom fil-ħajja għax illum il-ġurnata, dawn huma importanti ħafna u kważi ma tistax tgħix mingħajrhom B'hekk nistgħu naraw li bħal ħafna affarijiet, is-siti soċjali jistgħu jirrovinaw jew jgħinu persuna. Id-deċiżjoni għandha tkun ta' min jagħmel użu minnhom.
L-użu tas-siti soċjali llum il-ġurnata. – Lennox Vella 11B